Diari Oficial de la Generalitat Valenciana


Sumari del DOGV 9613, del 08-06-2023 (2023/6108)

ORDRE 16/2023, de 31 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat dels alvocats de la Comunitat Valenciana per a la seua distinció amb la marca de qualitat «CV».
-----------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/05/31/16/dof/vci/html**

### Dades del document

Número de DOGV
:   9613

Data del DOGV
:   08-06-2023

Secció del DOGV
:   I. DISPOSICIONS GENERALS

Número del document
:   2023/6108


Data del document
:   31-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * fruit tropical
    * reglament administratiu
    * legislació

ORDRE 16/2023, de 31 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat dels alvocats de la Comunitat Valenciana per a la seua distinció amb la marca de qualitat «CV». [2023/6108]  
La Llei 10/2006, de 26 de desembre, de mesures fiscals, de gestió administrativa i financera i d'organització de la Generalitat, en l'article 53, «Protecció dels sistemes de qualitat agroalimentària», del capítol XVII, estableix com un dels sistemes de qualitat o figura de qualitat agroalimentària la marca de qualitat «CV», marca de garantia pròpia, sobre la base de reglamentacions de caràcter general.  
El Decret 91/1998, de 16 de juny, del Govern Valencià, que aprova el Reglament de la marca de qualitat «CV» per a productes agraris i agroalimentaris, estableix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitant competències deslleials i facilitant al consumidor la seua identificació.  
  
Revisada la documentació que figura en l'expedient, la direcció general de desenvolupament rural competent en matèria de qualitat agroalimentària ha estimat que per les seues característiques i qualitat els alvocats de la Comunitat Valenciana són un producte amb prou mèrits per a ser objecte de l'aplicació de les previsions de l'esmentada disposició, i ha acollit i impulsat la iniciativa dels operadors econòmics que així ho han sol·licitat a la conselleria competent en matèria de productes agraris i agroalimentaris.  
Atés que la direcció general competent en matèria de qualitat l'ha reglamentada, la comercialització dels alvocats de la Comunitat Valenciana podrà emparar-se, d'acord amb el Decret 91/1998, del Govern Valencià, en la marca de qualitat «CV», de titularitat de la Generalitat Valenciana, complint les condicions d'autorització i ús establides en el Reglament de la marca aprovat per aquest decret, l'aplicació i la gestió del qual correspon a la Conselleria d'Agricultura, Desenvolupament Rural, Emergència Climàtica i Transició Ecològica, a través de la Direcció General de Desenvolupament Rural.  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques. L'adequació als principis de necessitat i d'eficàcia es fonamenta en què dona compliment al mandat establit en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, d'oferir als productors agroalimentaris la possibilitat de diferenciar la seua oferta comercial, establint un mecanisme de distinció tècnica, per a protegir la seua singularitat. L'adequació al principi de proporcionalitat queda de manifest en què s'ha buscat una regulació clara i concisa de la reglamentació de qualitat dels alvocats de la Comunitat Valenciana, suficient per a la consecució de la seua finalitat. L'adequació al principi de seguretat jurídica es constata en què la norma és coherent amb la resta de l'ordenament jurídic, i genera un marc normatiu estable, predictible, clar i de certitud, que facilita el seu coneixement i comprensió i, en conseqüència, l'actuació i presa de decisions. L'adequació al principi de transparència es justifica ja que la present ordre s'ha sotmés a un període d'exposició pública perquè qualsevol entitat interessada formulara les al·legacions que estimara necessàries. L'adequació de la present norma al principi d'eficiència, finalment, queda de manifest en què no imposa cap mena de càrregues administratives.  
  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, de 30 de desembre, del Consell,  
  
  
ORDENE  
  
Article únic. Aprovació de la reglamentació de qualitat  
S'aprova la reglamentació de qualitat dels alvocats de la Comunitat Valenciana, que figura en l'annex de la present ordre, a l'efecte de l'autorització de l'ús de la marca de qualitat «CV» d'acord amb el seu reglament, aprovat pel Decret 91/1998, de 16 de juny, del Govern Valencià. Aquest producte queda inscrit en el Registre de productes agroalimentaris amb marca de qualitat «CV».  
  
  
DISPOSICIÓ ADDICIONAL  
  
Única. De la incidència pressupostària  
L'aplicació i el desplegament del que es disposa en aquesta ordre no tindran cap incidència en la dotació dels capítols de despesa assignats a la Generalitat i, en tot cas, hauran de ser atesos amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que estableix la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 31 de maig de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS  
  
  
ANNEX  
Reglamentació de qualitat dels alvocats   
de la Comunitat Valenciana  
  
En la present reglamentació s'estableixen els criteris generals per a identificar els alvocats de la Comunitat Valenciana que poden distingir-se amb la marca de qualitat «CV», descrivint el conjunt de requisits i controls que tenen com a fi aconseguir la diferenciació del producte davant del consumidor, tant per les seues especials característiques de qualitat com per les seues condicions de producció i condicionament. Per a tal fi es descriuen els següents requisits mínims:  
  
  
CAPÍTOL I  
Disposicions generals  
  
Article 1. Descripció del producte  
Aquesta norma s'aplica a les varietats comercials d'alvocats obtinguts de Persea americana Mill. de la família Lauraceae, produïts dins de la Comunitat Valenciana i destinats al consum fresc, excloent-ne els alvocats destinats a l'elaboració industrial.  
  
Article 2. Material vegetal de partida  
La climatologia de la Comunitat Valenciana permet la utilització de moltes varietats d'alvocats. Les investigacions que es duen a terme en l'àmbit de la Comunitat Valenciana se centren en varietats, combinacions d'empelt i patró i tècniques de maneig adaptades a les característiques agroclimàtiques específiques de les diferents comarques, i estan en contínua evolució, per la qual cosa no es considera necessari restringir el material vegetal de partida a unes varietats determinades.  
  
Article 3. Forma, dimensions i característiques del producte  
1. L'alvocat té forma aperada i corfa verda. Depenent de la varietat, els fruits poden enfosquir en l'arbre sense que això implique que han arribat a un nivell de maduresa adequat per a ser recol·lectats. Tenen una polpa suau i mantegosa i una llavor gran en el centre. És un fruit climatèric, té unes característiques físiques, químiques i organolèptiques directament relacionades amb l'estat de maduresa.  
2. Els alvocats de la Comunitat Valenciana marca «CV» hauran d'estar sencers, sans, nets, exempts de plagues i humitat i no hauran de presentar olors estranyes ni danys causats per baixes o altes temperatures. El peduncle no ha de ser superior a 10 mm i l'absència de peduncle no és un defecte si el lloc de la inserció està sec i intacte.  
3. Els fruits han de tindre un desenvolupament i una condició suficients per a suportar el transport i la manipulació i arribar en bon estat a la seua destinació.  
4. El requisit mínim de maduresa dels alvocats marca «CV», es determinarà mitjançant el càlcul del percentatge de matèria seca obtingut per assecat d'alvocat fins a pes constant. El valor mínim de matèria seca serà del 19 %.  
5. Només s'etiquetaran com a alvocats de la Comunitat Valenciana marca «CV» els alvocats de categoria extra o primera.  
  
  
CAPÍTOL II  
Pràctiques de cultiu, envasament i etiquetatge  
  
Article 4. Condicions generals  
1. Les pràctiques estaran encaminades a fomentar i conservar l'entorn natural de l'explotació, fomentant la biodiversitat de l'ecosistema. Les flors de l'alvocat són hermafrodites, amb òrgans masculins i femenins, encara que la maduració d'aquests està separada en el temps gràcies a un sistema denominat dicogàmia protogínia que dificulta l'autopol·linització i estimula la pol·linització creuada. Cada flor d'alvocat s'obri dues vegades en dos o tres dies consecutius. Les varietats d'alvocat se solen classificar en dos grups (A o B) sobre la base del comportament d'obertura i tancament de les flors. A més, la dicogàmia protogínia està molt condicionada pel clima pel que, per a optimitzar la producció, s'han d'utilitzar cultivars tipus A i tipus B, així com espècies pol·linitzadores en la parcel·la.  
  
Article 5. Pràctiques de cultiu  
1. Preparació del sòl i trasplantament. S'aplicaran abonaments de fons, matèries orgàniques i substrats que equilibren l'estructura del sòl de manera natural. Són utilitzables el compost de la mateixa explotació i els comercials.  
2. Material vegetal. La compra del material vegetal es realitzarà a través de vivers certificats en la producció de plantes tropicals per a evitar la dispersió de malalties que puguen posar en perill la viabilitat del cultiu. L'elecció del patró i varietat a emprar en la parcel·la es realitzarà tenint en compte les particularitats de clima, sòl i aigua disponible en la parcel·la.  
3. Fertilització. La nutrició de les plantes s'afavorirà preferentment per mitjà del manteniment de la fertilitat i l'activitat biològica del sòl. Es prioritzarà l'aportació d'adobs orgànics, i es prestarà especial atenció a les dosis per a evitar un excés d'adobament, respectant-se les condicions agroecològiques del cultiu.  
4. Control d'adventícies. Es primarà la birba mecànica sobre la química. Només en cas d'impossibilitat o dificultat, que haurà de justificar-se, pot utilitzar-se la birba química, prèvia comunicació a l'organisme de control extern.  
5. Cobertes vegetals. Se'n promourà l'ús, preferint les d'origen espontani a les establides mitjançant sembres. L'objectiu d'aquesta pràctica és dotar el sòl de vida vegetal perquè servisca de refugi d'insectes beneficiosos i insectes pol·linitzadors, a més del paper que tenen en la reducció de l'erosió del sòl a causa de l'escolament de les pluges torrencials.  
6. Control de plagues i malalties. Es primarà l'ús d'insectes o organismes beneficiosos i/o mètodes de control biològic en lloc d'utilitzar mitjans de control químics.  
7. Reg. Es tracta d'un cultiu tropical amb necessitats d'aigua per damunt de la precipitació mitjana de la Comunitat Valenciana. Es promourà el reg que permeta la proporció més elevada de sòl mullat. Es primaran els sistemes de reg amb més eficiència, com usar fertiirrigació en lloc de reg per inundació, i es podrà dotar les parcel·les de sistemes de control d'humitat per a optimitzar més aquest preuat recurs.  
  
8. Poda i lligat. La poda s'adequarà a les necessitats anuals i estacionals. Quant a les restes de poda, es primaran els processos de trituració respecte a les cremes.  
9. Pol·linització. Es promourà la diversitat d'insectes que ajuden a la pol·linització natural del cultiu, siga amb l'ús de cobertes vegetals, el no cultiu o els hotels d'insectes, o combinant l'activitat agrària amb l'apicultura.  
10. Recol·lecció. El fruit de l'alvocat no madura fins que no separa de l'arbre, i perquè tinga unes característiques organolèptiques i comercials adequades han de recol·lectar-se amb un mínim de matèria seca que depén de cada varietat. La recol·lecció es realitzarà de manera manual. L'època de recol·lecció despén de la varietat i s'establiran normes tècniques durant la campanya que asseguren un moment de recol·lecció apropiat per a oferir al consumidor un producte en l'estat de maduresa adequat.  
11. Emmagatzematge en cambra. Amb la finalitat d'ajustar el producte a les exigències del mercat es podrà emmagatzemar el temps necessari per a garantir el producte en el moment i la maduresa adequats per al consumidor.  
12. Transport. S'utilitzaran caixes de fusta, cartó o altres materials naturals i si s'utilitza plàstic serà per a garantir-ne la reutilització després de la neteja.  
  
Article 6. Envasament i comercialització  
1. En funció de la varietat i sempre que s'hagen recol·lectat amb el percentatge de matèria seca mínim establit en l'article 3.4 de la present reglamentació tècnica, es mantindran en les condicions adequades d'humitat i temperatura per a garantir la venda en un estat òptim de maduresa.  
2. Classificació per categories. Els alvocats de la Comunitat Valenciana marca «CV» es classificaran d'acord amb la norma CEE-ONU FFV-42 de 2019 i seran de categoria extra o primera.  
- Categoria extra: els alvocats d'aquesta categoria han de ser de qualitat superior, ben desenvolupats i característics de la varietat. No han de tindre defectes, excepte defectes superficials molt lleus sempre que no afecten l'aspecte general del producte, la seua qualitat, l'estat de conservació i la presentació en l'envàs. Si presenta peduncle, haurà d'estar intacte.  
- Categoria I primera: els alvocats d'aquesta categoria han de ser de bona qualitat i característics de la varietat. Podran permetre's, no obstant això, els següents defectes lleus, sempre que no afecten l'aspecte general del producte, la seua qualitat, l'estat de conservació i la presentació en l'envàs.  
• Defecte lleu/lleuger de forma i coloració  
• Defectes lleugers de la pell/corfa (suberositat, lenticel·les ja sanades) i cremades produïdes pel sol que no superen els 4 cm².  
En cap cas els defectes poden afectar la polpa del fruit. Quan hi haja peduncle, podrà presentar danys lleus.  
- Categoria II segona: els alvocats en aquesta categoria han de ser de bona qualitat i satisfer els requisits mínims especificats en l'article 3.2. Podran permetre's, no obstant això, els següents defectes, sempre que els alvocats conserven les seues característiques essencials pel que fa a la qualitat, l'estat de conservació i la presentació en l'envàs:  
  
• Defectes de forma i coloració.  
• Defectes de pell/corfa (suberositat, lenticel·les ja sanades) i cremades produïdes pel sol no superiors a 6 cm².  
En cap cas els defectes poden afectar la polpa del fruit. Quan hi haja peduncle, podrà presentar danys.  
3. Classificació per calibres. Per a realitzar venda directa, en l'àmbit de la Comunitat Valenciana i d'acord amb el Decret 201/2017, de 15 de desembre, pel qual es regula la venda de proximitat de productes primaris i agroalimentaris, no serà necessària aquesta classificació. En el document de venda no s'hi farà referència o s'inclouran tots.  
Quan els alvocats es venguen a la resta del territori a través de magatzems de confecció o comercialitzadors, seran classificats (calibrats) per pes. Quan es classifiquen (calibren) d'acord amb les pràctiques comercials existents, l'etiqueta ha d'indicar el comptatge o el calibre (grandària). El quadre que apareix a continuació serveix de guia i pot utilitzar-se de manera facultativa.  
  
Codi calibre Pes (g) Codi calibre Pes (g)  
2 >1220 37 705-664  
9 009-9619 08 225-538  
6 571-157 30 721-977  
9 610-804 15 102-462  
09 882-594 63 866-849  
65 867-052 93 098-905  
93 741-526 02 550-826  
44 970-914 23 97-779  
  
  
4. Toleràncies de qualitat i mida. Les toleràncies de qualitat s'ajustaran a les de la norma CEE-ONU FFV-42 de 2019 i les seues actualitzacions posteriors. En la categoria extra es permet una tolerància del 5 % en nombre o pes d'alvocats que no satisfacen els requeriments d'aquesta categoria. Dins d'aquest 5 %, el contingut d'alvocats de la categoria II segona serà com a màxim del 0.5 %.  
En la categoria I primera, es permet una tolerància del 10 % en nombre o pes d'alvocats de la categoria II segona.  
La categorització i classificació per mides dels alvocats no serà necessària quan la venda siga directa del productor al consumidor final, o en l'etapa de transport des del productor primari fins a centres de condicionament o envasament. No obstant això, els alvocats estaran en bon estat, seran de qualitat adequada i compliran els requisits mínims exigits en les característiques de l'alvocat marca «CV».  
5. Presentació  
a) El marcat de l'envàs de venda complirà amb el que es preveu en la norma general de comercialització recollida en la part A de l'annex I del Reglament de execució (UE) núm. 543/2011, de la Comissió, de 7 de juny de 2011, pel qual s'estableixen disposicions d'aplicació del Reglament (CE) núm. 1234/2007, del Consell, en els sectors de les fruites i hortalisses i de les fruites i hortalisses transformades. El contingut de cada envàs de venda haurà de ser homogeni i contindre únicament alvocats de la Comunitat Valenciana marca «CV», de la mateixa categoria comercial i calibre, i en els quals puga apreciar-se el mateix grau de maduresa. No estaran subjectes a aquesta obligació els venuts directament pel productor al consumidor final. Els alvocats s'envasaran de manera que queden degudament protegits. Els materials utilitzats estaran nets i no causaran cap mal extern o intern al producte. S'utilitzaran envasos de materials com paper, cartó, fusta o un altre material reciclable o apte per a ser reutilitzat. Els envasos estaran pràcticament lliures de tota matèria estranya o aliena, a excepció dels elements decoratius.  
  
b) Quan la venda del producte es regisca pel Decret 201/2017, de 15 de desembre, del Consell, pel qual es regula la venda de proximitat de productes primaris i agroalimentaris, el producte es podrà envasar en el camp. Amb la finalitat que el producte arribe al consumidor en òptim estat de maduresa, s'establiran els controls pertinents. En els envasos de venda directa d'alvocat marca «CV» no s'indicarà la categoria ni el calibre; no obstant això, els envasos hauran de marcar-se igualment amb les indicacions previstes en la norma general de comercialització recollida en la part A de l'annex I del Reglament 543/2011, de la Comissió, de 7 de juny de 2011, relatives als preenvasos. Addicionalment s'hi afegiran tots aquells esments informatius referents a la venda directa o de proximitat establits en la legislació autonòmica vigent que regule aquest tipus de comercialització. Quant al material, es vetlarà per l'ús d'envasos com paper cartó o fusta i reciclables en la mesura que siga possible.  
  
  
Article 7. Etiquetatge  
1. La comercialització dels alvocats de la Comunitat Valenciana marca «CV» garantirà en tots els punts de la cadena la transmissió tant de la informació alimentària exigida en el Reglament (UE) 1169/2011, del Parlament Europeu i del Consell, de 25 d'octubre de 2011, sobre la informació alimentària facilitada al consumidor, com les indicacions referides a les característiques comercials: categoria i calibre, excepte les excepcions previstes en l'article 6.3. de la present reglamentació tècnica.  
2. Els envasos de venda al consumidor final d'alvocats de la Comunitat Valenciana marca «CV» inclouran les indicacions previstes en la norma general de comercialització recollides en la part A de l'annex I del Reglament 543/2011, que són el nom i direcció física de l'envasador i/o expedidor (que podrà ser substituït per un codi, en cas que conste el nom i la direcció del venedor), i com a origen Espanya. Així mateix, també contindran els esments obligatoris exigits pel Reglament (UE) 1169/2011, del Parlament Europeu i del Consell, de 25 d'octubre de 2011, sobre la informació alimentària facilitada al consumidor, la indicació del lot atenent el Reial decret 1808/1991, de 13 de desembre, pel qual es regulen els esments o marques que permeten identificar el lot al qual pertany un producte alimentari i la categoria comercial i el calibre. A més de tots els esments enumerats en aquest punt, figuraran:  
  
a) El nom del producte «Alvocats de la Comunitat Valenciana».  
  
b) El distintiu de la marca de qualitat «CV» conforme a l'article 8 del Decret 91/1998, de 16 de juny, del Govern Valencià, pel qual s'aprova el Reglament de qualitat «CV» per a productes agraris i agroalimentaris i/o la norma que ho substituïsca.  
c) El nom i/o logotip de l'entitat gestora de l'ús i control de la marca «CV».  
3. Els envasos de venda en general, compliran amb les premisses de marcat que exigeix la norma general de comercialització recollides en la part A de l'annex I del Reglament 543/2011, que són el nom i direcció física de l'envasador i/o expedidor (que podrà ser substituït per un codi, en cas que conste el nom i la direcció del venedor), i com a origen Espanya.  
4. Únicament eixiran al mercat com a «alvocats de la Comunitat Valenciana» emparat per la marca de qualitat «CV», els productes que hagen superat tots els controls previstos en la present reglamentació tècnica.  
5. Quan la venda del producte es regisca pel Decret 201/2017, de 15 de desembre, del Consell, la informació al consumidor a més de les indicades en el punt 2 d'aquest article, incorporaran la llegenda «Venda de Proximitat d'Aliments Locals».  
  
  
CAPÍTOL III  
Règim de control  
  
Article 8. Condicions generals  
Si durant la realització dels controls interns (realitzats pels operadors), o externs (duts a terme per un organisme de control extern) es detecta l'incompliment d'alguna de les pràctiques establides en la norma, s'haurà de deixar constància escrita de la desviació detectada i determinar les accions correctores que corresponguen.  
  
Article 9. Control intern  
1. Els operadors que vulguen cultivar i/o condicionar producte amb l'objecte de comercialitzar-lo com a producte acollit a la marca de qualitat «CV», hauran d'estar inscrits en els registres obligatoris per al desenvolupament de la seua activitat, i indicaran, a més, les parcel·les de l'explotació agrària dedicades al cultiu d'alvocat de cada varietat, amb referències SIGPAC, i la ubicació de les instal·lacions, si n'hi ha dins de la finca. A més, els operadors hauran d'obtindre la corresponent autorització de la conselleria amb competències en agricultura per a produir, elaborar, transformar o comercialitzar el producte, en els termes del Decret 91/1998.  
2. Els productors disposaran d'un quadern d'explotació en què anotaran totes les operacions realitzades en les parcel·les inscrites en un termini màxim dels deu dies posteriors a executar-les. Aquest quadern haurà d'estar sempre disponible per a la inspecció per l'entitat de control i contindrà almenys les dades següents:  
a) Fertilitzants i fitosanitaris aplicats: data, productes, quantitat i volum utilitzat.  
b) Aquells altres punts exigits en la present reglamentació tècnica.  
  
3. Els operadors que facen la conservació i preparació del producte per a comercialitzar-lo hauran de:  
a) Disposar d'un quadern postcollita, en el qual s'anoten, en un termini màxim de 15 dies des de la seua pràctica, totes les operacions vinculades als processos de conservació, envasament i emmagatzematge exigits en la present reglamentació tècnica. El quadern postcollita haurà d'estar sempre disponible per a la seua inspecció per l'entitat de control.  
  
b) Tindre documentat i implantat un sistema que garantisca la traçabilitat del producte des de les parcel·les d'origen fins al magatzem o lloc d'envasament o confecció. Per a això es podran utilitzar albarans d'entrada, que els signarà la persona que fa lliurament del producte i on constaran les següents dades: productor, producte, quantitat, parcel·la d'origen i data d'entrada.  
c) Disposar d'un registre d'incidències on queden anotades les partides que no complisquen els requisits i que, per tant, no podran comercialitzar-se sota la marca de qualitat.  
4. Es conservarà adequadament i separadament tota la documentació relativa al manteniment de les instal·lacions i equips.  
5. Es prohibeix comercialitzar com a productes emparats per aquesta norma els procedents d'unitats de cultiu (conjunt format per productor, parcel·la i material vegetal) en les quals no es complisquen les indicacions contingudes en la present reglamentació tècnica en tota la producció.  
6. Tots els operadors alimentaris que intervinguen en la comercialització dels alvocats de la Comunitat Valenciana marca «CV» mantindran els controls necessaris per a assegurar la traçabilitat del producte des del camp fins al lloc de destinació.  
  
Article 10. Control extern  
1. Els operadors autoritzats per a utilitzar la marca de qualitat «CV» alvocats de la Comunitat Valenciana seran responsables que la seua producció i ús siguen conforme al que es preveu en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productes agraris i agroalimentaris, a la normativa que el desplegue i, en especial, a la present reglamentació tècnica.  
2. Els operadors autoritzats per a l'ús d'aquesta se sotmetran, a càrrec seu, a un sistema d'avaluació de conformitat, realitzat per un organisme de control extern.  
3. L'organisme de control extern comunicarà al servei competent en matèria de qualitat agroalimentària diferenciada de la conselleria competent en matèria d'agricultura, en els terminis que es fixen a aquest efecte, els resultats dels controls realitzats als operadors alimentaris i productes que es posen en el mercat, tot això en funció del programa de control comunicat.  
Aquestes comunicacions recolliran, si és el cas, les mesures correctores que els operadors alimentaris van proposar per a esmenar les no conformitats detectades per l'organisme de control, i el grau de compliment i efectivitat de les esmentades mesures, així com qualsevol altra informació establida reglamentàriament.  
  
Article 11. Control oficial  
A l'empara del que es disposa en l'article 7 del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat «CV» per a productors agraris i agroalimentaris, el control oficial per a garantir el compliment de les característiques pròpies de la marca «CV» alvocats de la Comunitat Valenciana assenyalades en aquesta norma serà competència del servei responsable en matèria de qualitat diferenciada de la conselleria competent en agricultura.


Còpia Permalink ELI